Isusovačke misije Chiquita

**Isusovačke misije Chiquita** (šp.: *Misiones jesuíticas de Chiquitos*) je zajednički naziv za UNESCO-vu svjetsku baštinu koja se sastoji od 11 samostanskih misija koje su od 1696. do 1760. godine izgradili isusovci, s ciljem pokrštavanja Chiquito (šp. za "maleni") indijanaca u području današnjeg istočnog bolivijskog departmana Santa Cruz.

Šest od njih 11 je upisano na UNESCO-v popis mjesta svjetske baštine u Amerikama 1990. godine, jer "su inspirirane renesansnim "idealnim gradom", idejom filozofa 16. stoljeća; i u njima je na jedinstven način nastao spoj katoličke europske arhitekture i lokalnih tradicija".

## Historija

Španjolska kruna je željela osigurati osvajanje "nebeskih indijanaca" (*Indias del Cielo*), za što je poslala isusovce koji su došli u Vicekraljevstvo Peru 1567. godine kako bi prenijeli kršćanstvo autohtonim zajednicama. Prva kolegijalna crkva na bolivijskog teritoriju je osnovana 1577. godine u Potosiju, a već 1592. godine je osnovana nova kuća u Santa Cruzu. Isusovci su na području Chiquitosa (kasnije poznato kao Velika Chiquitanía) racionalizirati model redukcija (*reducciones de indios*), tj. naselja za pokrštene indijance, koji su u velikoj mjeri inspirirani idejom humanističke filozofije idealnog grada. Misije su bile samododržive s uspješnim gospodarstvom i gotovo neovisne od španjolskih vlasti. Između 1696. i 1760. godine niklo je šest skupina redukcija (*San Francisco Javier, Concepción, Santa Ana, San Miguel, San Rafael i San Jose*) koje su, za razliku od drugih isusovačkih misija u Južnoj Americi koje su napuštene nakon 1767. godine, gotovo nedirnute preživjele protjerivanje Družbe Isusove.

Ovi tradicionalni arhitektonski kompleksi, koji često sadrže izvanredne umjetničke predmete, su postali ranjivi nakon agrarne reforme 1953. god. koja je ugrozila populacije Chiquitos plemena. Zbog toga se pristupilo obnovama misijskih crkava koje su do kraja stoljeća postale turistička atrakcija. Bolivijska vlada je također sponzor petodnevnih bijenala internacionalnog festivala glazbe i kulturnih događaja koji nadalje pridonose popularnosti ovih mjesta svjetske baštine.

## Odlike

U šest isusovačkih misija Chiquitosa je na jedinstven način ostvarena ideja renesansnog "idealnog grada". Njih definiraju pravilna mreža ulica s indijanskim kućama redovito raspoređenima duž tri strane pravokutnog trga, dok je četvrta rezervirana za crkvu, kolegijalnu crkvu, dvije radionice i školu, a ponekad i za ubožnicu (*Casa de la Misericordia*), u kojoj su bile smještene udovice i napuštene žene.

Crkve Chiquito misija su izvanredan primjer prilagodbe kršćanske sakralne arhitekture na lokalnim uvjetima i običajima. Dugi zidovi definiraju tri unutarnja hodnika podijeljena drvenim stupovima i s dvije vanjske galerije, također na stupovima, predstavljaju vrlo jedinstven tip arhitekture koji se odlikuje posebnom obradom drvenih stupova i ograda. Samo je San José iznimka jer je kamena građevina inspirirana baroknim modelom.

### Popis lokaliteta

## Povezano
* Isusovačke misije La Santísima Trinidad de Paraná i Jesús de Tavarangue (Paragvaj)
* Isusovačke misije Guarana (Argentina i Brazil)

## Izvori

## Vanjske veze

* Misiones Jesuiticas  
* La gran Chiquitania: The Last Paradise.